**INTERVENCIÓ DEL PRESIDENT DE LA GENERALITAT A LA CIMERA SOBRE POLÍTICA EUROPEA DE VEINATGE**

13.04.2015

Senyor president del Govern d’Espanya, senyor ministre d’Afers Estrangers de Letònia, senyora vicepresidenta de la Comissió Europea, alta representant de la Unió Europea per Afers Exteriors i Política de Seguretat, senyor ministre d’Afers Exteriors del Govern d’Espanya, senyores i senyors ministres.

Començaré parlant en català, la nostra llengua, en primer lloc per donar-los la benvinguda a Catalunya i a Barcelona, un territori i una ciutat que són fills de la Mediterrània.

Catalunya i Barcelona van néixer mediterranis i han crescut i s’han fet grans sent mediterranis i europeus. El nostre cordó umbilical era amb Europa, amb l’Imperi Carolingi, amb la seva capital, l’actual Aachen, a Alemanya. Aquest cordó umbilical no s’ha trencat mai i segueix alimentant la nostra identitat, la nostra realitat i el nostre projecte.

En pocs territoris trobaran una fusió tan intensa dels sentiments mediterrani i europeu i del compromís mediterrani i europeu. També tenim vocació de capitalitat mediterrània i europea. Molts segles enrere, en aquestes terres, va redactar-se el Llibre del *Consolat del Mar*, la compilació del dret marítim més important de tota l’Edat Mitjana.

Del segle XIV data també la institució de la qual sóc el 129è president. Concretament, una institució que va néixer el 1359. És una de les institucions més antigues a Europa, encara viva avui dia.

Les nostres arrels són molt profundes i, per això, la nostra identitat no s’ha perdut.

*Quan més mires enrere, més pots mirar endavant* deia Churchil als seus compatriotes el 1944.

Els catalans podem mirar molt lluny cap enrere i per això també podem mirar lluny cap a nous horitzons, que sempre imaginem mediterranis i europeus.

ANGLÈS: En nom del Govern català, m’agradaria expressar la meva gratitud pel compromís que s’ha ofert a Barcelona en un any tan significatiu en el qual se celebra el 20è aniversari del Procés de Barcelona. Una data molt significativa per tots nosaltres. És més, ja han passat 20 anys des que vam assolir l’acord per treballar conjuntament i els vull la seva presència avui aquí, amb la qual aquest compromís queda plenament reforçat. Per la nostra banda, des de Catalunya i Barcelona és un honor acollir el Secretariat de la Unió per a la Mediterrània. Un Secretariat que ha demostrat, sens dubte, que és fiable i està preparat per poder assumir tot el necessari en el marc d’una dimensió europea per a la cooperació euromediterrània i per a les polítiques de veïnatge, tot i les dificultats que hem d’encara a nivell polític.

FRANCÈS: Com a president del Govern català m’agradaria subratllar, sobretot, aquest darrer aspecte. Actualment hi ha una oportunitat clau per poder reforçar la cooperació euromediterrània i revisar la política europea de veïnatge. Si aquest procés és capaç de trobar el seu paper, els reptes, els canvis i les reformes que s’estan duent a terme, tenim l’oportunitat única per reforçar la unió per a la Mediterrània com a marc regional, el potencial de la qual no s’ha explotat plenament.

CASTELLÀ: Senyor president, creiem, sens dubte, que Catalunya pot jugar un paper clau a la regió euromediterrània, perquè Catalunya ha atresorat una experiència significativa en el Mediterrani, basada en una important presència empresarial, intercanvis humans significatius i una llarga tradició de cooperació política. Estem presents en les principals xarxes euromediterrànies en l’àmbit empresarial, acadèmic i cultural. Amb això els vull transmetre l’interès de la societat catalana i de les seves institucions en les relacions amb els nostre veïns del sud i del nord del Mediterrani. Ha estat gràcies al caràcter sempre cosmopolita, integrador, obert i dinàmic de la nostra societat que Catalunya és avui un pool econòmic, cultural i de creativitat del sud d’Europa, o si ho prefereixen del nord del Mediterrani.

Siguin de nou benvinguts a aquesta ciutat, Barcelona, a aquest territori, Catalunya, i que tinguin una bona estada i que del seu bon treball tots en puguem sortir beneficiats.

Moltes gràcies!